Maðurinn með gylltu byssuna

Maðurinn með gylltu byssuna (enska: The Man With the Golden Gun) er bresk njósnamynd frá 1974 og níunda James Bond-kvikmyndin sem Eon Productions framleiddu. Þetta var önnur myndin þar sem Roger Moore fór með aðalhlutverkið. Myndin byggist lauslega á samnefndri skáldsögu eftir Ian Fleming frá 1965. Í myndinni leitar Bond að sólarorkurafal, Solex Agitator, sem nær nýtni sólarorkuvinnslu yfir 90%. Hann mætir þar leigumorðingjanum Francesco Scaramanga (Christopher Lee), „manninum með gylltu byssuna“, og handbendi hans, Nick Nack (Hervé Villechaize). Í einu af lokaatriðum myndarinnar takast Bond og Scaramanga á í byssueinvígi í bækistöð Scaramanga á kínversku yfirráðasvæði.

Maðurinn með gylltu byssuna var fjórða og síðasta myndin í röðinni sem Guy Hamilton leikstýrði. Handritið var eftir Richard Maibaum og Tom Mankiewicz. Bakgrunnurinn var olíukreppan 1973 sem var enn í gangi í Bretlandi þegar myndin var frumsýnd í desember 1974. Myndin endurspeglar líka áhuga á austrænum bardagalistum sem voru í tísku á þessum árum. Tökur fóru fram í Taílandi, Hong Kong, og Maká, meðal annars við hálfsokkið flakið af skemmtiferðaskipinu RMS Queen Elizabeth í Hong Kong-höfn, Bangkok, Phuket og á eyjunni Khao Phing Kan. Atriði sem gerast í Beirút voru ekki tekin þar. Sögusvið bókarinnar er að mestu leyti á Jamaíku, en eftir nokkra yfirlegu var ákveðið að velja Taíland sem aðaltökustað.

Margir gagnrýnendur voru óánægðir með myndina og töldu hana þá sístu í röðinni. Christopher Lee fékk hrós fyrir sína frammistöðu, en gamansöm nálgun myndarinnar var gagnrýnd, sem og leikur bæði Moore og Britt Ekland (sem lék ástkonu Scaramanga). Myndin kom út í plús, en var samt ein tekjulægsta Bondmyndin, sérstaklega samanborið við Lifið og látið aðra deyja. Sagt var að þetta slaka gengi hefði næstum komið í veg fyrir frekara framhald á Bondmyndunum. Titillag myndarinnar var sungið af skosku söngkonunni Lulu. Bók Flemings hafði komið út í íslenskri þýðingu sem Gyllta byssan hjá bókaútgáfunni Hildi árið 1970. Myndin var frumsýnd í Tónabíói í maí 1978.

Þetta var síðasta myndin sem Albert R. Broccoli og Harry Saltzman framleiddu í sameiningu. Saltzman seldi helmingshlut sinn í eignarhaldsfélaginu Danjaq eftir útgáfu myndarinnar. Eftir það liðu þrjú ár þar til næsta mynd, Njósnarinn sem elskaði mig, kom út.

 Tilvísanir 

Flokkur:Njósnamyndir
Flokkur:Breskar kvikmyndir
Flokkur:James Bond-kvikmyndir
Flokkur:Kvikmyndir frumsýndar 1974